Boško Vukojević iz Ugovorne privredne taksi komore Srbije najavio je da će taksisti i taksi komore tužiti sve organe izvršne vlasti koji ne budu sprovodili zakon. Govoreći o subvencijama, navodi da su one pre svega benefit za korisnike usluga, dodaje da su zahvalni na njima, mada su, kaže, mogle da budu i više. Ističe da je prioritet regulisanje taksi tržišta, s naglaskom na elimisanje nelegalnih prevoznika. Predsednik udruženja CarGo Aleksandar Vučić kaže da, ukoliko su već date subvencije taksistima, trebalo je da budu za električna vozila.

Taksi-vozni park u Srbiji bi, bar prema najnovijoj uredbi Vlade, trebalo da bude u potpunosti obnovljen, jer će taksistima iz državnog budžeta biti odobrene subvencije od osam hiljada evra za kupovinu novih vozila. To je bio deo obećanja koje je predsednik Srbije dao taksistima, kako bi prekinuli štrajk u oktobru prošle godine. Iako taksisti kažu da su zaslužili i više, "poklon" države neće moći da je iskoriste oni koji duguju za porez.

Boško Vukojević iz Ugovorne privredne taksi komore Srbije naglašava da mediji uporno ponavljaju tu priču, ali da to nije bio deo dogovora, odnosno, kako kaže - subvencije nisu bile tema protesta. Priča o subvencijama je počela u martu i uređivanje te uredbe, njeno privođenje kraju poklopilo se, kaže, sa krajem protesta. "Jedina tema protesta je bilo uvođenje zakona i ukidanje nelegalnih aplikacija i svih nelegalnih vidova prevoza putnika".

Na pitanje zar to nije bio deo obećanja predsednika Aleksandra Vučića posle sastanka, kaže da je to bio samo "nastavak nakon marta", a da se o tome čulo tek tada.

Govoreći o subvencijama, kaže da su taksisti više nego zadovoljni i da zahvaljuju državi na tome, mada smatraju da su zaslužili i više.

Vukojević kaže da su 20 proteklih godina radili u poslovnom mulju, da nikada nisu imali legalni taksi ambijent koji pokušavaju sada da promene.

Taj mulj treba, kaže, da raščiste pre svega lokalne samouprave, i to sve u Srbiji, ne samo Beograd. Navodi da, na primer, u Kragujevcu i Nišu postoji potpuno bezakonje, a tvrdi da inspekcijski organi ne rade ništa. Vukojević tvrdi da u tim gradovima pojedine kompanije, koje je i nabrojao, zapošljavaju i nelegalne prevoznike, kao i da ne poštuju jedinstvenu cenu.

Izvršna vlast, navodi, poslednjih 20 godina jednostavno nije radila svoj posao. "Svi su u nekakvih bratskim odnosima sa nelegalnim taksistima, svi znaju nekoga... Toga nema, ako želimo da budemo Švajcarska, moramo tako da se ponašamo. Surova eliminacija sive ekonomije doneće ovoj državi benefit i ne treba niko da pita zašto su taksisti dobili subvencije, nego da se potrude i da oni dobiju. Taksisti nisu nikada pravili problem kad je neko dobio subvencije, kad su zaduženi u švajcarcima dobili subvencije, i treba da dobiju. Ne treba postavljati pitanje zašto je neko dobio, već zašto i drugi nisu i da i oni dobiju", naveo je gost Novog dana.

Vukojević iznosi podatak da je godišnje, samo u prevozu, od 250 do 500 miliona evra - siva ekonomija. "Zamislite u drugim oblastima. To su milijarde i milijarde evra godišnje, od kojih bi svi mogli da dobiju subvencije i ova država bi procvetala", rekao je gost N1.

Vukojević je najavio da će taksisti i taksi komore tužiti sve organe izvršne vlasti koji ne budu sprovodili zakon.

Izvor: N1 (arhiva)

Predsednik udruženja CarGo Aleksandar Vučić kaže da se zalaže za to da se poštuju svi zakoni Republike Srbije, navodeći da "već četiri godine CarGo radi u skladu sa svim zakonima Republike Srbije".

"Udruženje CarGo koristi vozni park u vrednosti od 10 miliona evra, bez ijedne jedine subvencije... Želimo da Srbiju i Beograd ozelenimo, da pokažemo da možemo da radimo na slobodnom tržištu, da budemo konkuretni, da imamo nove zelene automobile... CarGo koristi električne jagure, koristi hibridne automobile, tojote..."

Vučić kaže da je stav CarGo-a da subvencije date taksistima mogu da se preraspodele u druge stvari, u, kako kaže, zelenije svrhe. "Vidimo da se mogu dati u euro 6 motore, motore koji koriste metan, ili električna i hibridna vozila. Moje mišljenje je da Beogradu treba zeleniji vozni park i ukoliko se već daje subvencija za automobile - to moraju da budu isključivo električni automobili", istakao je Vučić.

On navodi da CarGo radi na tome, i da se nada da će do kraja 2023. godine većina automobila u njihovom voznom parku biti električna i hibridna.

Smatra da su taksisti, u odnosu na članove udruženja građana CarGo, u povlašćenom položaju, jer CarGO sve što ima, ima iz poslovanja. Vučić, međutim, podvlači da zapravo i ne žele subvencije i da žele da pokažu uspešan princip rada i bez takve vrste pomoći.

Vukojević, s druge strane, kaže da postoji desetak, kako kaže, nelegalnih aplikacija, među kojima je naveo i CarGo.

"Postoji deo državnih organa koji se trudi da se zakon sprovodi, ali postoji deo državnih organa koji ih sapliće, sad neka reše oni to sa sobom... Dajemo podršku onima koji se trude da sprovode zakon i sporazum koji smo potpisali", navodi Vukojević.

One koji, kako kaže, bi da sapletu sprovođenje zakona, podsetio je na zakletve koje su položili, a na pitanje ima li takvih i u Vladi - kaže da ima, da ih ima i među poslanicima i "svugde". Ipak, konkretniji nije bio. Najveći problemi su, navodi, sa organima izvršne vlasti, na nižim nivoima.

Kad se sprovede sporazum, dobiće se uređeno taksi tržište, kaže Vukojević, koji dodaje da se "onda od taksista može tražiti da budu bolji".

Uber i bezbednost

Govoreći o vesti da se Uber pojavio u Srbiji dajući pojedinim taksistima ponudu, Vukojević je rekao da to nije tačno, da se radi o jednoj drugoj, sličnoj aplikaciji i da su dvojica taksista koja su se prijavila na to - završila "na pauku". On je doneo podatke, kako je rekao "iz Amerike, od decembra prošle godine" koji pokazuju da je u Uberu, tokom 2017. i 2018, bilo 3045 seksualnih napada i 235 silovanja, a da je u njihovim vozilima, prema podacima koje je doneo, a čiji izvor nije naveo, ubijeno devet osoba.

"Osnovni faktor na koji treba svi da obrate pažnju pri odabiru prevoza je bezbednost", istakao je Vukojević. Na pitanje kako nam to taksisti garantuju bezbednost, Vukojević kaže da dozvolu za bavljenjem tim poslom mogu da dobiju samo proverene ličnosti.

Vraćajući se na subvencije, istakao je to da su one benefit za korisnike usluga. O promeni cene, kaže, nisu još razmišljali, jer imaju preče probleme, a prvi na listi prioriteta im je - elimisanje nelegalnih prevoznika.

Za CarGo je rekao da se radi o "zadovoljavanju interesa jedne interesne grupe", i da se "iza dva portparola krije jaka ekipa". Na pitanje ko čini tu ekipu, međutim, nije želeo da da konkretan odgovor.